Amistado tvenkinys
Amistado tvenkinys (isp. Embalse Amistad 'draugystės tvenkinys', angl. Amistad Reservoir) – tvenkinys Jungtinėse Amerikos Valstijose (Teksasas) ir Meksikoje (Koahuila), sudarytas 1964–1969 m. užtvenkus Rio Grandės upę ~20 km į šiaurės vakarus nuo Siudad Akunjos ir Del Rijo miestų. Tvenkinio ilgis 40 km, plotis iki 17 km. Kranto linija vinguriuota, gausu įlankų. Vidutinis vandens rūgštingumas 7,9–8,7 pH. Amistado užtvankos ilgis 9760 m, aukštis 77 m, didžiausias debitas 42 700 m³/s. Veikia 4 hidroelektrinės turbinos. Bendra instaliuota galia 132 MW. JAV priklausanti tvenkinio dalis paskelbta Amistado nacionaline poilsine teritorija. Tvenkinį kerta El Paso–San Antonijo geležinkelio linija.